CELEX: 32021R2155
Language: fi
Date: 2021-08-13 00:00:00
Title: Komission delegoitu asetus (EU) 2021/2155, annettu 13 päivänä elokuuta 2021, Euroopan parlamentin ja neuvoston direktiivin (EU) 2019/2034 täydentämisestä teknisillä sääntelystandardeilla, joissa määritetään sellaisten muuttuviin palkkioihin soveltuvien instrumenttien luokat, joissa otetaan asianmukaisesti huomioon sijoituspalveluyrityksen luottokelpoisuus toimintaa jatkavana yksikkönä, ja mahdolliset vaihtoehtoiset järjestelyt (ETA:n kannalta merkityksellinen teksti)

7.12.2021   
               
               
                  FI
               
               
                  Euroopan unionin virallinen lehti
               
               
                  L 436/17
               
            
         KOMISSION DELEGOITU ASETUS (EU) 2021/2155,
         annettu 13 päivänä elokuuta 2021,
         Euroopan parlamentin ja neuvoston direktiivin (EU) 2019/2034 täydentämisestä teknisillä sääntelystandardeilla, joissa määritetään sellaisten muuttuviin palkkioihin soveltuvien instrumenttien luokat, joissa otetaan asianmukaisesti huomioon sijoituspalveluyrityksen luottokelpoisuus toimintaa jatkavana yksikkönä, ja mahdolliset vaihtoehtoiset järjestelyt
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon sijoituspalveluyritysten vakavaraisuusvalvonnasta ja direktiivien 2002/87/EY, 2009/65/EY, 2011/61/EU, 2013/36/EU, 2014/59/EU ja 2014/65/EU muuttamisesta 27 päivänä marraskuuta 2019 annetun Euroopan parlamentin ja neuvoston direktiivin (EU) 2019/2034 (1) ja erityisesti sen 32 artiklan 8 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Instrumentteina myönnettyjen muuttuvien palkkioiden olisi edistettävä hyvää ja tehokasta riskienhallintaa, eivätkä ne saisi rohkaista riskinottoon, joka ylittää sijoituspalveluyrityksen riskinottohalun. Muuttuviin palkkioihin soveltuvien instrumenttien luokkien olisi näin ollen oltava sellaisia, joilla henkilöstön edut saadaan yhtenemään sijoituspalveluyrityksen, sen osakkeenomistajien, velkojien, asiakkaiden ja muiden sidosryhmien pitkän aikavälin etujen kanssa tarjoamalla henkilöstölle kannustimia toimia sijoituspalveluyrityksen pitkän aikavälin etujen mukaisesti.
                  
               
                     (2)
                  
                  
                     Jotta varmistettaisiin vahva yhteys sijoituspalveluyrityksen luottokelpoisuuteen, kun sen oletetaan jatkavan toimintaansa, muuttuviin palkkioihin käytettävien instrumenttien olisi sisällettävä asianmukaiset kirjanpitoarvon alentamisen tai muuntamisen laukaisevat tapahtumat, jolloin instrumenttien arvo pienenisi sellaisissa tilanteissa, joissa toimintaansa jatkavan sijoituspalveluyrityksen luottokelpoisuus on heikentynyt. Palkkioiden yhteydessä käytettyjen laukaisevien tapahtumien ei pitäisi johtaa siihen, että instrumenttien etuoikeusluokka muuttuu niin, että ensisijaisen lisäpääoman (AT1) tai toissijaisen pääoman (T2) instrumentteja ei enää katsota omien varojen instrumenteiksi.
                  
               
                     (3)
                  
                  
                     Ensisijaisen lisäpääoman ja toissijaisen pääoman instrumentteihin sovellettavat edellytykset määritetään Euroopan parlamentin ja neuvoston asetuksen (EU) 2019/2033 (2) 9 artiklassa yhdessä Euroopan parlamentin ja neuvoston asetuksen (EU) N:o 575/2013 (3) toisen osan I osaston 3 ja 4 luvun kanssa, mutta direktiivin (EU) 2019/2034 32 artiklan 1 kohdan j alakohdan iii alakohdassa tarkoitettuihin muihin instrumentteihin, jotka voidaan muuntaa täysin ydinpääomainstrumenteiksi (CET1) tai joiden kirjanpitoarvoa voidaan alentaa, ei sovelleta mainittujen asetusten nojalla erityisiä edellytyksiä, sillä niitä ei katsota omien varojen instrumenteiksi vakavaraisuusvaatimusten kannalta. Siksi eri instrumenttiluokille olisi asetettava erityiset vaatimukset sen varmistamiseksi, että instrumentit soveltuvat muuttuviin palkkioihin ottaen huomioon instrumenttien eroavuudet. Instrumenttien käyttämisen muuttuviin palkkioihin ei pitäisi sinänsä estää sitä, että instrumenttien katsotaan olevan sijoituspalveluyrityksen omia varoja, kunhan asetuksessa (EU) 2019/2033 säädetyt edellytykset täyttyvät. Ei pitäisi myöskään katsoa, että tällainen käyttö tarjoaisi itsessään kannustimen instrumentin lunastamiseen, sillä lykkäys- ja säilytysaikojen jälkeen henkilöstön jäsenillä on yleensä mahdollisuus saada likvidejä varoja muutoin kuin lunastamalla instrumentteja.
                  
               
                     (4)
                  
                  
                     Muut instrumentit eivät rajoitu Euroopan parlamentin ja neuvoston direktiivin 2014/65/EU (4) liitteessä I olevassa C osassa määriteltyihin rahoitusvälineisiin. Tämäntyyppisten instrumenttien luomisesta johtuvan hallinnollisen rasituksen vähentämiseksi kyseisten instrumenttien olisi mahdollistettava myös muut henkilöstön jäsenten ja sijoituspalveluyritysten väliset sopimusjärjestelyt. Jotta kyseiset muut instrumentit vastaisivat sijoituspalveluyrityksen luottokelpoisuutta toimintaa jatkavana yksikkönä, olisi varmistettava asianmukaisin vaatimuksin, että kyseisten instrumenttien kirjanpitoarvoa alennetaan tai instrumentit muunnetaan ennen kuin sijoituspalveluyrityksen omia varoja koskevat vaatimukset jäävät täyttämättä.
                  
               
                     (5)
                  
                  
                     Kun muuttuviin palkkioihin käytettävien instrumenttien osto-optio, lunastus, takaisinosto tai muunto toteutetaan, tällaisten transaktioiden ei yleensä pitäisi lisätä myönnetyn palkkion arvoa niin, että maksetaan instrumentin arvoa suurempia määriä tai muunnetaan myönnetyt instrumentit instrumenteiksi, joiden arvo on suurempi kuin alun perin myönnettyjen. Samaan arvoon perustuvan instrumenttien korvaamisen pitäisi varmistaa, ettei muuttuvaa palkkiota makseta erityisjärjestelyin tai menetelmin, jotka helpottavat direktiivin (EU) 2019/2034 tai asetuksen (EU) 2019/2033 noudattamatta jättämistä.
                  
               
                     (6)
                  
                  
                     Kun muuttuvia palkkioita myönnetään ja kun muuttuviin palkkioihin käytettävien instrumenttien lunastus, osto-optio, takaisinosto tai muunto toteutetaan, tällaisten transaktioiden olisi perustuttava sovellettavan tilinpäätösstandardin mukaisesti kyseisen transaktion ajankohtana määritettyihin arvoihin. Näin voidaan varmistaa, että muuttuvaa palkkiota myönnetään oikea määrä ja ettei määrää muuteta aiheettomasti instrumenttien lunastusta, osto-optiota, takaisinostoa tai muuntoa toteutettaessa.
                  
               
                     (7)
                  
                  
                     Asetuksen (EU) N:o 575/2013 54 artiklassa vahvistetaan ensisijaisen lisäpääoman instrumenttien kirjanpitoarvon alentamiseen ja niiden muuntamiseen tarkoitetut mekanismit. Lisäksi direktiivin (EU) 2019/2034 32 artiklan 1 kohdan j alakohdan iii alakohdassa edellytetään, että muut instrumentit voidaan muuntaa täysin ydinpääomainstrumenteiksi tai että niiden kirjanpitoarvoa voidaan alentaa. Koska muiden instrumenttien muuntamisen tai kirjanpitoarvon alentamisen taloudellinen tulos on sama kuin ensisijaisen lisäpääoman instrumenttien tapauksessa, muiden instrumenttien kirjanpitoarvon alentamiseen ja niiden muuntamiseen tarkoitetuissa mekanismeissa olisi otettava huomioon ensisijaisen lisäpääoman instrumentteihin sovellettavat mekanismit, mutta sellaisin mukautuksin, joilla voidaan ottaa huomioon se seikka, että muita instrumentteja ei katsota vakavaraisuusnäkökulmasta omien varojen instrumenteiksi. Toissijaisen pääoman instrumentteihin ei sovelleta asetuksen (EU) N:o 575/2013 mukaisia kirjanpitoarvon alentamista ja muuntamista koskevia sääntelyvaatimuksia. Jotta varmistettaisiin, että kaikkien tällaisten muuttuviin palkkioihin käytettyjen instrumenttien arvoa pienennetään sijoituspalveluyrityksen luottokelpoisuuden heikentyessä, olisi määritettävä, missä tilanteissa on tarpeen alentaa instrumentin kirjanpitoarvoa tai muuntaa instrumentti. Toissijaisen pääoman instrumentteihin ja muihin instrumentteihin sovellettavat arvonalennus-, arvonkorotus- ja muuntamismekanismit olisi määritettävä johdonmukaisen soveltamisen varmistamiseksi.
                  
               
                     (8)
                  
                  
                     Instrumentteihin liittyvä voitonjako voi vaihdella muodoltaan. Se voi olla muuttuvaa tai kiinteää, ja se voidaan suorittaa määräajoin tai instrumentin lopullisen erääntymisen yhteydessä. Hyvän ja tehokkaan riskienhallinnan edistämiseksi henkilöstölle ei pitäisi maksaa voittoja lykkäysaikoina. Henkilöstön jäsenten olisi saatava voittoja ainoastaan instrumenttia koskevan oikeuden syntymistä seuraavilta ajanjaksoilta, sillä henkilöstön jäsenistä tulee laillisia omistajia kyseisen oikeuden syntymisen jälkeen. Siksi muuttuviin palkkioihin on tarkoituksenmukaista käyttää vain sellaisia instrumentteja, joihin liittyvä voitonjako suoritetaan määräajoin instrumentin omistajalle. Nollakorkoisia joukkovelkakirjoja tai instrumentteja, joihin liittyvät voittovarat kerrytetään, ei pitäisi käyttää palkkioihin, joiden on koostuttava mistä tahansa direktiivin (EU) 2019/2034 32 artiklan 1 kohdan j alakohdassa tarkoitetuista instrumenteista. Tämä johtuu siitä, että henkilöstö saattaisi hyötyä lykkäysaikana tapahtuvista arvonnousuista, mikä voidaan rinnastaa voittojen saantiin.
                  
               
                     (9)
                  
                  
                     Erittäin suuri voitonjako voi heikentää varovaisen riskinoton pitkäaikaista kannustinta, sillä sellainen voitonjako lisää tosiasiallisesti palkkion muuttuvaa osaa. Voitonjakoa ei pitäisi suorittaa pidemmin väliajoin kuin yhden vuoden välein, sillä muuten syntyisi tilanteita, joissa voitonjako tosiasiasiallisesti kumuloituisi lykkäysaikoina ja voitot maksettaisiin, kun oikeus muuttuvaan palkkioon on syntynyt. Kumuloimalla voitonjakoa kierrettäisiin direktiivin (EU) 2019/2034 32 artiklan 3 kohdassa vahvistettua periaatetta, jonka mukaan lykkäämisjärjestelyssä oikeus muuttuvaan palkkioon syntyy portaittain suhteessa lykkäysajan kulumiseen. Direktiivin (EU) 2019/2034 32 artiklan 2 kohdan b alakohdassa edellytetään, ettei muuttuvaa palkkiota makseta rahoitusjärjestelyin tai menetelmin, jotka helpottavat kyseisen direktiivin tai asetuksen (EU) 2019/2033 noudattamatta jättämistä. Instrumenttia koskevan oikeuden syntymisen jälkeisessä voitonjaossa ei näin ollen pitäisi ylittää muiden, luottokelpoisuudeltaan verrattavissa olevien sijoituspalveluyritysten tai laitosten liikkeeseen laskemien vastaavien instrumenttien markkinakorkoa. Tämän varmistamiseksi olisi vaadittava, että muuttuviin palkkioihin käytettävät instrumentit tai instrumentit, joihin ne sidotaan, olisi laskettava liikkeeseen lähinnä muille sijoittajille, tai olisi vaadittava, että tällaisiin instrumentteihin liittyvälle voitonjaolle asetetaan yläraja.
                  
               
                     (10)
                  
                  
                     Lykkäämistä ja säilyttämistä koskevat vaatimukset, joita sovelletaan muuttuvien palkkioiden myöntämiseen direktiivin (EU) 2019/2034 32 artiklan 1 kohdan l alakohdan ja 32 artiklan 3 kohdan nojalla, on täytettävä kaikkina relevantteina ajankohtina, muun muassa silloin, kun muuttuviin palkkioihin käytettävien instrumenttien osto-optio, lunastus, takaisinosto tai muunto toteutetaan. Sen vuoksi instrumentit olisi tällaisissa tilanteissa korvattava ensisijaisen lisäpääoman ja toissijaisen pääoman instrumenteilla sekä muilla instrumenteilla, jotka vastaavat kyseisen sijoituspalveluyrityksen luottokelpoisuutta, kun sen oletetaan jatkavan toimintaansa, ja ovat ominaisuuksiltaan samanlaisia kuin alun perin myönnetty instrumentti ja arvoltaan samoja, kun huomioon otetaan mahdolliset arvonalennukset. Kun instrumenteilla, jotka ovat muita kuin ensisijaisen lisäpääoman (AT1) instrumentteja, on määrätty eräpäivä, niiden myöntämisen yhteydessä olisi asetettava vähimmäisvaatimukset jäljellä olevalle maturiteetille, jotta voidaan varmistaa, että instrumentit täyttävät muuttuvien palkkioiden lykkäys- ja säilytysaikoja koskevat vaatimukset.
                  
               
                     (11)
                  
                  
                     Muuttuviin palkkioihin käytettävien instrumenttien luokkia ei rajata direktiivissä (EU) 2019/2034 tiettyyn rahoitusinstrumenttien luokkaan. Sen vuoksi olisi oltava mahdollista käyttää sellaisia henkilöstön jäsenten ja sijoituspalveluyritysten välisiä synteettisiä instrumentteja tai sopimuksia, jotka sidotaan ensisijaisen lisäpääoman ja toissijaisen pääoman instrumentteihin, jotka voidaan muuntaa täysin tai joiden kirjanpitoarvoa voidaan alentaa. Tuolloin kyseisten instrumenttien ehtoihin voidaan sisällyttää erityisiä edellytyksiä, jotka koskevat yksinomaan henkilöstölle myönnettyjä instrumentteja, ilman että näitä edellytyksiä olisi tarpeen asettaa muille sijoittajille.
                  
               
                     (12)
                  
                  
                     Kun kyseessä on konserni, liikkeeseenlaskut voidaan hoitaa keskitetysti emoyrityksessä mukaan lukien tilanteet, joissa emoyritys kuuluu Euroopan parlamentin ja neuvoston direktiivin 2013/36/EU (5) tai direktiivin (EU) 2019/2034 soveltamisalaan. Konserneihin kuuluvat sijoituspalveluyritykset eivät voi aina itse laskea liikkeeseen instrumentteja, jotka soveltuvat muuttuviin palkkioihin. Asetus (EU) 2019/2033 sallii yhdessä asetuksen (EU) N:o 575/2013 kanssa, että ensisijaisen lisäpääoman ja toissijaisen pääoman instrumentit, jotka konsolidoinnin piiriin kuuluva yhteisö on laskenut liikkeeseen, voidaan tietyin edellytyksin katsoa osaksi sijoituspalveluyrityksen omia varoja. Sen vuoksi myös tällaisia instrumentteja olisi voitava käyttää muuttuviin palkkioihin edellyttäen, että kyseisiä instrumentteja muuttuviin palkkioihin käyttävän sijoituspalveluyrityksen luottokelpoisuuden ja instrumentin liikkeeseenlaskijan luottokelpoisuuden välillä on selvä yhteys. Yleensä voidaan olettaa, että emoyrityksen ja tytäryrityksen välillä on tällainen yhteys. Muita instrumentteja, jotka eivät ole ensisijaisen lisäpääoman ja toissijaisen pääoman instrumentteja ja joita sijoituspalveluyritys ei laske suoraan liikkeeseen, olisi myös voitava käyttää muuttuviin palkkioihin vastaavin edellytyksin. Instrumentteja, jotka sidotaan emoyritysten kolmansissa maissa liikkeeseen laskemiin viiteinstrumentteihin ja jotka muuten vastaavat ensisijaisen lisäpääoman ja toissijaisen pääoman instrumentteja, olisi voitava käyttää muuttuviin palkkioihin, jos laukaiseva tapahtuma koskee tällaista synteettistä instrumenttia käyttävää sijoituspalveluyritystä.
                  
               
                     (13)
                  
                  
                     Direktiivin (EU) 2019/2034 32 artiklan 1 kohdan k alakohdan mukaan sijoituspalveluyritykset, jotka eivät laske liikkeeseen mitään kyseisen direktiivin 32 artiklan 1 kohdan j alakohdassa tarkoitetuista instrumenteista, voivat käyttää vaihtoehtoisia järjestelyjä edellyttäen, että toimivaltainen viranomainen hyväksyy tällaisten järjestelyjen käytön ja että tällaiset järjestelyt täyttävät samat tavoitteet kuin kyseisen direktiivin 32 artiklan 1 kohdan j alakohdassa tarkoitetut instrumentit. Samojen tavoitteiden täyttämiseksi kyseisillä vaihtoehtoisilla järjestelyillä olisi varmistettava, että myönnettyyn muuttuvaan palkkioon tehdään implisiittisiä riskioikaisuja. Tämäntyyppisten vaihtoehtoisten järjestelyjen arvon pitäisi näin ollen vähentyä aina, jos kyseisen sijoituspalveluyrityksen taloudelliseen tulokseen tai sen hoitamiin varoihin kohdistuu kielteisiä vaikutuksia. Lisäksi jos sijoituspalveluyritykseen sovelletaan direktiivin (EU) 2019/2034 32 artiklan 1 kohdan l alakohdan mukaista vaatimusta muuttuvan palkkion lykkäämisestä, tätä vaatimusta olisi noudatettava myös vaihtoehtoisissa järjestelyissä, ja niissä olisi sovellettava instrumentteina myönnettyihin muuttuviin palkkioihin riskiperusteista alennusta tai takaisinperintää koskevia järjestelyjä sekä säilytysaikoja.
                  
               
                     (14)
                  
                  
                     Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle Euroopan arvopaperimarkkinaviranomaisen kuulemisen jälkeen.
                  
               
                     (15)
                  
                  
                     Euroopan pankkiviranomainen on järjestänyt avoimia julkisia kuulemisia teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoja Euroopan parlamentin ja neuvoston asetuksen (EU) N:o 1093/2010 (6) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Sellaisten instrumenttien luokat, joissa otetaan asianmukaisesti huomioon sijoituspalveluyrityksen luottokelpoisuus toimintaa jatkavana yksikkönä ja jotka soveltuvat muuttuviin palkkioihin
            
               1.   Seuraavat instrumenttiluokat täyttävät direktiivin (EU) 2019/2034 32 artiklan 1 kohdan j alakohdan iii alakohdassa säädetyt edellytykset:
               
                           a)
                        
                        
                           ensisijaisen lisäpääoman instrumenttien luokat, kun kyseiset luokat täyttävät tämän artiklan 2 kohdassa ja 2 artiklassa tarkoitetut edellytykset ja ovat 5 artiklan 9 kohdan ja 5 artiklan 13 kohdan c alakohdan mukaisia;
                        
                     
                           b)
                        
                        
                           toissijaisen pääoman instrumenttien luokat, kun kyseiset luokat täyttävät tämän artiklan 2 kohdassa ja 3 artiklassa tarkoitetut edellytykset ja ovat 5 artiklan mukaisia;
                        
                     
                           c)
                        
                        
                           sellaisten instrumenttien luokat, jotka voidaan muuntaa täysin ydinpääomainstrumenteiksi tai joiden kirjanpitoarvoa voidaan alentaa ja jotka eivät ole ensisijaisen lisäpääoman instrumentteja eivätkä toissijaisen pääoman instrumentteja, jäljempänä ’muut instrumentit’, 4 artiklassa tarkoitetuissa tapauksissa, kun kyseiset luokat täyttävät tämän artiklan 2 kohdassa tarkoitetut edellytykset ja ovat 5 artiklan mukaisia.
                        
                     
            
               2.   Edellä 1 kohdassa tarkoitettujen instrumenttiluokkien on täytettävä seuraavat edellytykset:
               
                           a)
                        
                        
                           instrumenteille ei ole annettu vakuutta tai takausta, joka parantaa haltijan vaateiden etuoikeusasemaa;
                        
                     
                           b)
                        
                        
                           jos instrumenttia koskevissa säännöksissä sallitaan sen muuntaminen, kyseistä instrumenttia käytetään ainoastaan muuttuvien palkkioiden myöntämiseen, kun muuntokerroin tai -väli on asetettu sellaiselle tasolle, jolla varmistetaan, että sen instrumentin arvo, joksi alun perin myönnetty instrumentti muunnetaan, ei ole suurempi kuin alun perin myönnetyn instrumentin arvo silloin, kun se myönnettiin muuttuvana palkkiona;
                        
                     
                           c)
                        
                        
                           säännöksillä, jotka koskevat yksinomaan muuttuviin palkkioihin käytettäviä muunnettavia instrumentteja, varmistetaan, että sen instrumentin arvo, joksi alun perin myönnetty instrumentti muunnetaan, ei ole suurempi kuin alun perin myönnetyn instrumentin arvo muuntamishetkellä;
                        
                     
                           d)
                        
                        
                           instrumenttia koskevissa säännöksissä edellytetään, että mahdollinen voitonjako suoritetaan vähintään kerran vuodessa ja että se suoritetaan instrumentin haltijalle;
                        
                     
                           e)
                        
                        
                           instrumentit hinnoitellaan sovellettavan tilinpäätösstandardin mukaisesti siihen arvoon, joka niillä oli instrumentin myöntämishetkellä;
                        
                     
                           f)
                        
                        
                           säännöksissä, jotka koskevat yksinomaan muuttuvien palkkioiden myöntämistä varten liikkeeseen laskettuja instrumentteja, edellytetään sovellettavan tilinpäätösstandardin mukaisen arvostuksen suorittamista, jos instrumentin lunastus, osto-optio, takaisinosto tai muunto toteutetaan.
                        
                     Edellä olevaa e alakohtaa sovellettaessa arvostamisesta tehdään riippumaton selvitys.
            
         
         
            2 artikla
            Ensisijaisen lisäpääoman instrumenttien luokkiin sovellettavat edellytykset
            Ensisijaisen lisäpääoman instrumenttien luokkien on täytettävä seuraavat edellytykset:
            
                        a)
                     
                     
                        instrumenttia koskevissa säännöksissä määritetään laukaiseva tapahtuma asetuksen (EU) 2019/2033 9 artiklan 2 kohdan e alakohdan iii alakohdan soveltamiseksi;
                     
                  
                        b)
                     
                     
                        edellä a alakohdassa tarkoitettu laukaiseva tapahtuma toteutuu, kun instrumentin liikkeeseen laskevan sijoituspalveluyrityksen ydinpääoman osuus on pienempi kuin jompikumpi seuraavista:
                        
                                    i)
                                 
                                 
                                    7 prosenttia tulosta, joka saadaan kertomalla 12,5 asetuksen (EU) 2019/2033 11 artiklan 1 kohdan mukaisesti lasketuilla omien varojen vaatimuksilla;
                                 
                              
                                    ii)
                                 
                                 
                                    edellä i alakohdassa määritettyä tasoa korkeampi taso, jonka instrumentin liikkeeseen laskeva sijoituspalveluyritys tai laitos on vahvistanut ja täsmentänyt instrumenttia koskevissa säännöissä;
                                 
                              
                  
                        c)
                     
                     
                        toinen seuraavista vaatimuksista täyttyy:
                        
                                    i)
                                 
                                 
                                    instrumentit lasketaan liikkeeseen yksinomaan muuttuvien palkkioiden myöntämistä varten, ja instrumenttia koskevilla säännöksillä varmistetaan, että mahdollinen voitonjako suoritetaan soveltamalla korkoa, joka on johdonmukainen verrattuna joko sijoituspalveluyrityksen tai sijoituspalveluyritysten tai luottokelpoisuudeltaan verrattavissa olevien laitosten liikkeeseen laskemien vastaavien instrumenttien markkinakorkoon ja joka on joka tapauksessa palkkion myöntämishetkellä enintään 8 prosenttiyksikköä suurempi kuin unionin keskimääräinen vuosimuutos, jonka komissio (Eurostat) julkaisee neuvoston asetuksen (EY) N:o 2494/95 (7) 11 artiklan nojalla julkaisemissaan yhdenmukaistetuissa kuluttajahintaindekseissä;
                                 
                              
                                    ii)
                                 
                                 
                                    sinä ajankohtana, jona instrumentit myönnetään muuttuvina palkkioina, vähintään 60 prosenttia liikkeeseenlaskun kohteina olevista instrumenteista on laskettu liikkeeseen muussa kuin muuttuvien palkkioiden myöntämistarkoituksessa ja niitä ei pidä hallussaan yksikään seuraavista eivätkä mitkään yritykset, joilla on läheinen sidonnaisuus johonkin seuraavista:
                                    sijoituspalveluyritys tai sen tytäryritykset;
                                    
                                                —
                                             
                                             
                                                sijoituspalveluyrityksen emoyritys tai sen tytäryritykset;
                                             
                                          
                                                —
                                             
                                             
                                                sijoituspalveluyrityksen emoyrityksenä toimiva rahoitusalan holdingyhtiö tai sen tytäryritykset;
                                             
                                          
                                                —
                                             
                                             
                                                sijoituspalveluyrityksen monialan holdingyhtiö tai sen tytäryritykset;
                                             
                                          
                                                —
                                             
                                             
                                                sijoituspalveluyrityksen rahoitusalan sekaholdingyhtiö ja sen tytäryritykset.
                                             
                                          
                              
                  Kun edellä olevaa i alakohtaa sovellettaessa instrumentit myönnetään sellaisille henkilöstön jäsenille, jotka pääasiallisesti harjoittavat toimintaansa unionin ulkopuolella, ja instrumentit ovat kolmannen maan liikkeeseen laskeman rahan määräisiä, sijoituspalveluyritykset voivat käyttää samankaltaista kyseiselle kolmannelle maalle laadittua riippumattomasti laskettua kuluttajahintaindeksiä.
         
         
            3 artikla
            Toissijaisen pääoman instrumenttien luokkiin sovellettavat edellytykset
            Toissijaisen pääoman instrumenttien luokkien on täytettävä seuraavat edellytykset:
            
                        a)
                     
                     
                        sinä ajankohtana, jona instrumentit myönnetään muuttuvina palkkioina, instrumenttien maturiteetista jäljellä olevan ajan on oltava yhtä pitkä tai pidempi kuin niiden lykkäys- ja säilytysaikojen summa, joita muuttuvaan palkkioon sovelletaan kyseisten instrumenttien myöntämisen osalta;
                     
                  
                        b)
                     
                     
                        instrumentteja koskevissa säännöksissä edellytetään, että laukaisevan tapahtuman toteutuessa instrumenttien pääoman määrän kirjanpitoarvoa alennetaan pysyvästi tai väliaikaisesti tai instrumentit muunnetaan ydinpääomainstrumenteiksi;
                     
                  
                        c)
                     
                     
                        edellä b alakohdassa tarkoitettu laukaiseva tapahtuma toteutuu, kun instrumentin liikkeeseen laskevan sijoituspalveluyrityksen ydinpääoman osuus on pienempi kuin jompikumpi seuraavista:
                        
                                    i)
                                 
                                 
                                    7 prosenttia tulosta, joka saadaan kertomalla 12,5 asetuksen (EU) 2019/2033 11 artiklan 1 kohdan mukaisesti lasketuilla omien varojen vaatimuksilla;
                                 
                              
                                    ii)
                                 
                                 
                                    edellä i alakohdassa määritettyä tasoa korkeampi taso, jonka instrumentin liikkeeseen laskeva sijoituspalveluyritys tai laitos on vahvistanut ja täsmentänyt instrumenttia koskevissa säännöissä;
                                 
                              
                  
                        d)
                     
                     
                        jokin 2 artiklan c alakohdassa säädetyistä vaatimuksista täyttyy.
                     
                  
         
            4 artikla
            Muiden instrumenttien luokkiin sovellettavat edellytykset
            
               1.   Muiden instrumenttien on täytettävä direktiivin (EU) 2019/2034 32 artiklan 1 kohdan j alakohdan iii alakohdassa säädetyt edellytykset jokaisessa seuraavassa tapauksessa tämän asetuksen 1 artiklan 1 kohdan c alakohdassa säädettyjen edellytysten mukaisesti:
               
                           a)
                        
                        
                           muut instrumentit täyttävät tämän artiklan 2 kohdassa säädetyt edellytykset;
                        
                     
                           b)
                        
                        
                           muut instrumentit ovat sidottuja ensisijaisen lisäpääoman instrumenttiin tai toissijaisen pääoman instrumenttiin ja täyttävät tämän artiklan 3 kohdassa säädetyt edellytykset;
                        
                     
                           c)
                        
                        
                           muut instrumentit ovat sidottuja instrumenttiin, joka olisi ensisijaisen lisäpääoman instrumentti tai toissijaisen pääoman instrumentti, jollei sen liikkeeseenlaskijana olisi sijoituspalveluyrityksen emoyritys, joka jää asetuksen (EU) N:o 575/2013 ensimmäisen osan II osaston 2 luvun nojalla konsolidoinnin ulkopuolelle, ja muut instrumentit täyttävät 4 kohdassa säädetyt edellytykset.
                        
                     
            
               2.   Edellä 1 kohdan a alakohdassa tarkoitetut edellytykset ovat seuraavat:
               
                           a)
                        
                        
                           muut instrumentit on laskettava liikkeeseen suoraan tai sellaisen sijoituspalveluyrityksen, laitoksen tai rahoituslaitoksen kautta, joka kuuluu asetuksen (EU) N:o 575/2013 ensimmäisen osan II osaston 2 luvun tai asetuksen (EU) 2019/2033 7 artiklan nojalla konsolidoinnin piiriin, edellyttäen, että instrumentin liikkeeseenlaskijan luottokelpoisuuteen kohdistuvan muutoksen voidaan kohtuudella olettaa johtavan samanlaiseen muutokseen muita instrumentteja muuttuvina palkkioina käyttävän sijoituspalveluyrityksen luottokelpoisuudessa;
                        
                     
                           b)
                        
                        
                           muita instrumentteja koskevissa säännöksissä ei anneta haltijalle oikeutta nopeuttaa suunniteltua voitonjaon suorittamista tai pääoman maksua muuten kuin kyseisen instrumentin liikkeeseen laskevan laitoksen tai sijoituspalveluyrityksen maksukyvyttömyyden tai selvitystila- ja konkurssimenettelyn yhteydessä;
                        
                     
                           c)
                        
                        
                           sinä ajankohtana, jona muut instrumentit myönnetään muuttuvina palkkioina, muiden instrumenttien maturiteetista jäljellä oleva aika on yhtä pitkä tai pidempi kuin niiden lykkäys- ja säilytysaikojen summa, joita sovelletaan kyseisten instrumenttien myöntämisen osalta;
                        
                     
                           d)
                        
                        
                           instrumentteja koskevissa säännöksissä edellytetään, että laukaisevan tapahtuman toteutuessa instrumenttien pääoman määrän kirjanpitoarvoa alennetaan pysyvästi tai väliaikaisesti tai instrumentit muunnetaan ydinpääomainstrumenteiksi;
                        
                     
                           e)
                        
                        
                           edellä d alakohdassa tarkoitettu laukaiseva tapahtuma toteutuu, kun laitoksen tai sijoituspalveluyrityksen ydinpääoman (CET1) osuus on pienempi kuin jokin seuraavista:
                           
                                       i)
                                    
                                    
                                       jos instrumentit laskee liikkeeseen sijoituspalveluyritys, 7 prosenttia tulosta, joka saadaan kertomalla 12,5 asetuksen (EU) 2019/2033 11 artiklan 1 kohdan mukaisesti lasketuilla omien varojen vaatimuksilla;
                                    
                                 
                                       ii)
                                    
                                    
                                       jos instrumentit laskee liikkeeseen laitos, 7 prosenttia instrumentin liikkeeseen laskevan laitoksen ydinpääoman osuudesta;
                                    
                                 
                                       iii)
                                    
                                    
                                       edellä i tai ii alakohdassa määritettyä tasoa korkeampi taso, jonka instrumentin liikkeeseen laskeva sijoituspalveluyritys tai laitos on vahvistanut ja täsmentänyt instrumenttia koskevissa säännöissä;
                                    
                                 
                     
                           f)
                        
                        
                           jokin 2 artiklan c alakohdassa säädetyistä vaatimuksista täyttyy.
                        
                     
            
               3.   Edellä 1 kohdan b alakohdassa säädetyt edellytykset ovat seuraavat:
               
                           a)
                        
                        
                           muut instrumentit täyttävät 2 kohdan a–e alakohdassa säädetyt edellytykset;
                        
                     
                           b)
                        
                        
                           muut instrumentit ovat sidottuja ensisijaisen lisäpääoman tai toissijaisen pääoman instrumenttiin, joka on laskettu liikkeeseen sellaisen yhteisön kautta, joka kuuluu asetuksen (EU) N:o 575/2013 ensimmäisen osan II osaston 2 luvun tai asetuksen (EU) 2019/2033 7 artiklan nojalla konsolidoinnin piiriin, jäljempänä ’viiteinstrumentti’;
                        
                     
                           c)
                        
                        
                           viiteinstrumentti täyttää 2 kohdan c ja f alakohdassa säädetyt edellytykset sinä ajankohtana, jona instrumentti myönnetään muuttuvana palkkiona;
                        
                     
                           d)
                        
                        
                           muun instrumentin arvo on sidottu viiteinstrumenttiin niin, ettei se ole missään vaiheessa suurempi kuin viiteinstrumentin arvo;
                        
                     
                           e)
                        
                        
                           muuta instrumenttia koskevan oikeuden syntymisen jälkeen mahdollisesti suoritetun voitonjaon arvo on sidottu viiteinstrumenttiin niin, että suoritettu voitonjako ei ole missään vaiheessa suurempi kuin mahdolliset viiteinstrumentin perusteella suoritetut voitonjaot;
                        
                     
                           f)
                        
                        
                           muita instrumentteja koskevissa säännöksissä edellytetään, että jos viiteinstrumentin osto-optio, muunto, takaisinosto tai lunastus toteutetaan lykkäys- tai säilytysajan kuluessa, muut instrumentit on sidottava vastaavaan viiteinstrumenttiin, joka täyttää tässä artiklassa säädetyt edellytykset, niin että muiden instrumenttien kokonaisarvo ei nouse.
                        
                     
            
               4.   Edellä 1 kohdan c alakohdassa tarkoitetut edellytykset ovat seuraavat:
               
                           a)
                        
                        
                           toimivaltaiset viranomaiset ovat määränneet direktiivin (EU) 2019/2034 55 artiklan tai direktiivin 2013/36/EU 127 artiklan soveltamiseksi, että sijoituspalveluyritys tai laitos, joka laskee liikkeeseen instrumentin, johon muut instrumentit ovat sidottuja, kuuluu sellaisen konsolidoidun valvonnan piiriin, josta vastaa kolmannen maan valvontaviranomainen ja joka on rinnastettavissa valvontaan, jota koskevat direktiivissä (EU) 2019/2034 säädetyt periaatteet, jos liikkeeseenlaskija on kolmanteen maahan sijoittautunut sijoituspalveluyritys, tai direktiivissä 2013/36/EU säädetyt periaatteet, jos liikkeeseenlaskija on kolmanteen maahan sijoittautunut laitos, sekä asetuksen (EU) N:o 575/2013 ensimmäisen osan II osaston 2 luvun vaatimukset;
                        
                     
                           b)
                        
                        
                           muut instrumentit täyttävät 3 kohdan a alakohdassa ja c–f alakohdassa tarkoitetut edellytykset.
                        
                     
         
         
            5 artikla
            Kirjanpitoarvon alentamiseen ja korottamiseen sekä muuntamiseen sovellettavat menettelyt
            
               1.   Sovellettaessa 3 artiklan b alakohtaa ja 4 artiklan 2 kohdan d alakohtaa toissijaisen pääoman instrumentteja ja muita instrumentteja koskevien säännösten on vastattava tämän artiklan 2–14 kohdassa säädettyjä menettelyjä ja ajoitusta, kun kyse on ydinpääoman osuuden sekä niiden määrien laskemisesta, joiden kirjanpitoarvoa on alennettava tai korotettava tai jotka on muunnettava. Ensisijaisen lisäpääoman instrumentteja koskevien säännösten on vastattava tämän artiklan 9 kohdassa ja 13 kohdan c alakohdassa säädettyjä menettelyjä, kun kyseessä ovat määrät, joiden kirjanpitoarvoa on alennettava tai korotettava tai jotka on muunnettava.
            
            
               2.   Kun toissijaisen pääoman instrumentteja ja muita instrumentteja koskevissa säännöksissä edellytetään, että instrumentit on muunnettava ydinpääomainstrumenteiksi laukaisevan tapahtuman toteutuessa, kyseissä säännöksissä on määritettävä jompikumpi seuraavista:
               
                           a)
                        
                        
                           muuntokerroin ja sallitun muunnettavan määrän yläraja;
                        
                     
                           b)
                        
                        
                           ylä- ja alaraja instrumenttien muuntamiselle ydinpääomainstrumenteiksi.
                        
                     
            
               3.   Kun instrumentteja koskevissa säännöksissä edellytetään, että pääoman määrän kirjanpitoarvoa on alennettava laukaisevan tapahtuman toteutuessa, arvon alentamisessa on pysyvästi tai väliaikaisesti pienennettävä kaikkia seuraavia:
               
                           a)
                        
                        
                           instrumentin haltijan vaadetta instrumentin liikkeeseen laskevan sijoituspalveluyrityksen tai laitoksen maksukyvyttömyyden tai selvitystila- ja konkurssimenettelyn yhteydessä;
                        
                     
                           b)
                        
                        
                           määrää, joka on maksettava, jos instrumentin osto-optio toteutetaan tai instrumentti lunastetaan;
                        
                     
                           c)
                        
                        
                           instrumenttiin liittyvää voitonjakoa.
                        
                     
            
               4.   Kirjanpitoarvon alentamisen jälkeen mahdollisesti suoritettavan voitonjaon on perustuttava pienennettyyn pääoman määrään.
            
            
               5.   Instrumenttien kirjanpitoarvon alentaminen tai instrumenttien muuntaminen synnyttää sovellettavan tilinpäätössäännöstön mukaisesti eriä, jotka katsotaan ydinpääomaeriksi.
            
            
               6.   Jos instrumentin liikkeeseen laskeva sijoituspalveluyritys tai laitos on todennut, että ydinpääoman osuus on laskenut alle tason, joka käynnistää instrumentin muuntamisen tai kirjanpitoarvon alentamisen, instrumentin liikkeeseen laskevan sijoituspalveluyrityksen tai laitoksen ylimmän hallintoelimen tai muun asianomaisen elimen on viipymättä todettava, että laukaiseva tapahtuma on toteutunut, ja laitoksella on peruuttamaton velvollisuus alentaa instrumentin kirjanpitoarvoa tai muuntaa instrumentti.
            
            
               7.   Niiden instrumenttien kokonaismäärä, joiden kirjanpitoarvoa on alennettava tai jotka on muunnettava laukaisevan tapahtuman toteutuessa, ei saa olla pienempi kuin pienin seuraavista:
               
                           a)
                        
                        
                           määrä, joka vaaditaan instrumentin liikkeeseen laskevan sijoituspalveluyrityksen tai laitoksen ydinpääoman osuuden palauttamiseksi kokonaan prosenttiosuuteen, joka on määritetty laukaisevaksi tapahtumaksi instrumenttia koskevissa säännöksissä;
                        
                     
                           b)
                        
                        
                           instrumentin koko pääoman määrä.
                        
                     
            
               8.   Laukaisevan tapahtuman toteutuessa
               
                           a)
                        
                        
                           sijoituspalveluyrityksen on ilmoitettava asiasta niille henkilöstön jäsenille, joille instrumentit on myönnetty muuttuvina palkkioina, sekä niille henkilöille, joilla on edelleen hallussaan kyseisiä instrumentteja;
                        
                     
                           b)
                        
                        
                           instrumentin liikkeeseen laskevan sijoituspalveluyrityksen tai laitoksen on alennettava mahdollisimman pian ja enintään kuukauden kuluessa instrumenttien pääoman määrän kirjanpitoarvoa tai muunnettava instrumentit ydinpääomainstrumenteiksi tässä artiklassa säädettyjen vaatimusten mukaisesti.
                        
                     
            
               9.   Jos ensisijaisen lisäpääoman instrumentteihin, toissijaisen pääoman instrumentteihin ja muihin instrumentteihin sisältyy samankaltainen kynnystaso, pääoman määrän kirjanpitoarvon alentamista tai muuntamista on sovellettava määräsuhteen perusteella kaikkiin, joilla on hallussaan kyseisiä instrumentteja, joita käytetään muuttuviin palkkioihin.
            
            
               10.   Instrumentin kirjanpitoarvon alentamisen tai muuntamisen määrästä on tehtävä riippumaton selvitys. Kyseinen riippumaton selvitys on toteutettava mahdollisimman pian, eikä se saa estää instrumentin kirjanpitoarvon alentamista tai instrumentin muuntamista.
            
            
               11.   Sijoituspalveluyrityksen tai laitoksen, joka laskee liikkeeseen instrumentteja, jotka laukaisevan tapahtuman toteutuessa muuntuvat ydinpääomaksi, on varmistettava, että sen sallittu osakepääoma on aina riittävä kaikkien tällaisten muunnettavien instrumenttien muuntamiseksi osakkeiksi, jos laukaiseva tapahtuma toteutuu. Sijoituspalveluyrityksellä tai laitoksella on aina oltava tarvittava ennakkolupa laskea liikkeeseen ydinpääomainstrumentteja, joiksi tällaiset instrumentit muunnettaisiin laukaisevan tapahtuman toteutuessa.
            
            
               12.   Sijoituspalveluyrityksen tai laitoksen, joka laskee liikkeeseen instrumentteja, jotka laukaisevan tapahtuman toteutuessa muuntuvat ydinpääomaksi, on varmistettava, ettei muuntamiselle ole menettelyllisiä esteitä perustamisasiakirjan tai yhtiöjärjestyksen tai sopimusluonteisten järjestelyjen nojalla.
            
            
               13.   Jotta kirjanpitoarvon alentamista voitaisiin pitää väliaikaisena, kaikkien seuraavien ehtojen on täytyttävä:
               
                           a)
                        
                        
                           kirjanpitoarvon korottamisen on perustuttava voittoihin sen jälkeen, kun instrumentin liikkeeseen laskija on muodollisella päätöksellä vahvistanut lopulliset voitot;
                        
                     
                           b)
                        
                        
                           instrumentin liikkeeseen laskevalla sijoituspalveluyrityksellä tai laitoksella on täysi harkintavalta toteuttaa instrumentin kirjanpitoarvon korottaminen tai pienennettyyn pääomaan perustuva kuponkien maksaminen c, d ja e alakohdan ehtojen puitteissa, eikä sijoituspalveluyrityksellä tai laitoksella ole mitään velvollisuutta toteuttaa tai nopeuttaa kirjanpitoarvon korottamista erityisissä olosuhteissa;
                        
                     
                           c)
                        
                        
                           kirjanpitoarvon korottaminen toteutetaan suhteessa ensisijaisen lisäpääoman instrumentteihin, toissijaisen pääoman instrumentteihin ja muihin instrumentteihin, joita käytetään muuttuviin palkkioihin ja joihin on sovellettu kirjanpitoarvon alentamista;
                        
                     
                           d)
                        
                        
                           toissijaisen pääoman ja muiden instrumenttien kirjanpitoarvon korottamisen ja pienennettyyn pääomaan perustuvan kuponkien maksamisen yhteenlasketun enimmäismäärän on vastattava instrumentin liikkeeseen laskevan sijoituspalveluyrityksen tai laitoksen voittoa kerrottuna luvulla, joka saadaan jakamalla i alakohdassa määritetty määrä ii alakohdassa määritetyllä määrällä:
                           
                                       i)
                                    
                                    
                                       sijoituspalveluyrityksen kaikkien kirjanpitoarvon alentamisen kohteena olleiden toissijaisen pääoman instrumenttien ja muiden instrumenttien nimellismäärien summa ennen kirjanpitoarvon alentamista;
                                    
                                 
                                       ii)
                                    
                                    
                                       sijoituspalveluyrityksen omien varojen ja muuttuviin palkkioihin käytettyjen muiden instrumenttien nimellismäärän summa;
                                    
                                 
                     
                           e)
                        
                        
                           kaikkien kirjanpitoarvon korottamisten ja pienennettyyn pääomaan perustuvien kuponkien maksamisten yhteenlaskettua määrää on käsiteltävä maksuna, joka johtaa ydinpääoman pienenemiseen, ja
                           
                                       i)
                                    
                                    
                                       sen on oltava johdonmukainen sijoituspalveluyrityksen terveen pääomapohjan säilyttämisen kanssa;
                                    
                                 
                                       ii)
                                    
                                    
                                       sen on tarvittaessa oltava johdonmukainen sijoituspalveluyrityksen oikea-aikaisen poikkeuksellisesta julkisesta rahoitustuesta luopumisen kanssa; ja
                                    
                                 
                                       iii)
                                    
                                    
                                       sen on tarvittaessa rajoituttava tiettyyn nettotuottojen osaan, jos sijoituspalveluyritys saa poikkeuksellista julkista rahoitustukea.
                                    
                                 
                     
            
               14.   Sovellettaessa 13 kohdan d alakohtaa laskelma tehdään sillä hetkellä, jolloin kirjanpitoarvon korottaminen toteutetaan.
            
         
         
            6 artikla
            Vaihtoehtoiset järjestelyt
            Vaihtoehtoisten järjestelyjen, joita sijoituspalveluyritykset voivat toimivaltaisen viranomaisen suostumuksella käyttää direktiivin (EU) 2019/2034 32 artiklan 1 kohdan k alakohdan nojalla muuttuvien palkkioiden maksamisessa, on täytettävä kaikki seuraavat edellytykset:
            
                        a)
                     
                     
                        vaihtoehtoiset järjestelyt edistävät muuttuvien palkkioiden mukauttamista sijoituspalveluyrityksen, sen velkojien ja asiakkaiden pitkän aikavälin etujen mukaisiksi;
                     
                  
                        b)
                     
                     
                        vaihtoehtoisiin järjestelyihin sovelletaan yhtiöön jätettävää voittoa koskevaa politiikkaa, jonka tarkoituksena on saada yksityishenkilöiden kannustimet vastaamaan sijoituspalveluyrityksen, sen velkojien ja asiakkaiden pitkän aikavälin etuja säilytysaikana, joka on vähintään kuusi kuukautta;
                     
                  
                        c)
                     
                     
                        vaihtoehtoisen järjestelyn puitteissa saatavan palkkion määrä ja sovellettavat edellytykset ovat hyvin dokumentoituja ja läpinäkyviä niille henkilöstön jäsenille, jotka saavat muuttuvia palkkioita kyseisen järjestelyn puitteissa;
                     
                  
                        d)
                     
                     
                        lykkäys- ja säilytysjärjestelyjen puitteissa saatujen määrien osalta vaihtoehtoisilla järjestelyillä varmistetaan, että henkilöstön jäsenet eivät voi saada, siirtää tai lunastaa muuttuvan palkkion lykättyä osuutta lykkäys- ja säilytysaikoina;
                     
                  
                        e)
                     
                     
                        vaihtoehtoinen järjestely ei lisää lykkäysajan kuluessa saadun muuttuvan palkkion arvoa koronmaksujen tai muiden vastaavanlaisten järjestelyjen avulla lukuun ottamatta järjestelyjä, jotka täyttävät f alakohdassa säädetyt edellytykset;
                     
                  
                        f)
                     
                     
                        jos vaihtoehtoinen järjestely mahdollistaa lykkäys- ja säilytysaikoina muuttuvina palkkioina saatujen instrumenttien arvon ennalta määritellyt muutokset sijoituspalveluyrityksen taloudellisen tuloksen tai sen hoitamien varojen perusteella, seuraavien edellytysten on täytyttävä:
                        
                                    i)
                                 
                                 
                                    arvon muutos perustuu tulosindikaattoreihin, jotka määritellään ennalta sijoituspalveluyrityksen luottokelpoisuuden tai hoidettujen varojen tuloksen perusteella;
                                 
                              
                                    ii)
                                 
                                 
                                    lykkäys- ja säilytysjärjestelyjä sovellettaessa arvon muutokset olisi laskettava vähintään kerran vuodessa ja säilytysajan päättyessä;
                                 
                              
                                    iii)
                                 
                                 
                                    mahdollisten positiivisten ja negatiivisten arvon muutosten olisi myös perustuttava positiivisiin tai negatiivisiin luottokelpoisuuden muutoksiin tai mitattuun tulokseen;
                                 
                              
                                    iv)
                                 
                                 
                                    jos i alakohdassa tarkoitettu arvon muutos perustuu hoidettujen varojen tulokseen, arvon muutoksen prosenttiosuus voi olla enintään hoidettujen varojen arvon muutoksen prosenttiosuuden suuruinen;
                                 
                              
                                    v)
                                 
                                 
                                    jos i alakohdassa tarkoitettu arvon muutos perustuu sijoituspalveluyrityksen luottokelpoisuuteen, arvon muutoksen prosenttiosuus voi olla enintään yhtä suuri kuin vuotuisen kokonaisbruttotuoton prosenttiosuus suhteessa sijoituspalveluyrityksen omien varojen kokonaismäärään;
                                 
                              
                  
                        g)
                     
                     
                        vaihtoehtoiset järjestelyt eivät estä direktiivin (EU) 2019/2034 32 artiklan 1 kohdan m alakohdan soveltamista.
                     
                  
         
            7 artikla
            Voimaantulo
            Tämä asetus tulee voimaan viidentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä elokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 314, 5.12.2019, s. 64.
         
            (2)  Euroopan parlamentin ja neuvoston asetus (EU) 2019/2033, annettu 27 päivänä marraskuuta 2019, sijoituspalveluyritysten vakavaraisuusvaatimuksista sekä asetusten (EU) N:o 1093/2010, (EU) N:o 575/2013, (EU) N:o 600/2014 ja (EU) N:o 806/2014 muuttamisesta (EUVL L 314, 5.12.2019, s. 1).
         
            (3)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (4)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (5)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
         
            (6)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
         
            (7)  Neuvoston asetus (EY) N:o 2494/95, annettu 23 päivänä lokakuuta 1995, yhdenmukaistetuista kuluttajahintaindekseistä (EYVL L 257, 27.10.1995, s. 1).